## Uredba o postupanju s viškom iskopa koji predstavlja mineralnu sirovinu kod izvođenja građevinskih radova

### NN 109/2011 (23.9.2011.), Uredba o postupanju s viškom iskopa koji predstavlja mineralnu sirovinu kod izvođenja građevinskih radova

VLADA REPUBLIKE HRVATSKE

2148

Na temelju članka 64. stavka 4. Zakona o rudarstvu (»Narodne novine«, broj 75/2009), Vlada Republike Hrvatske je na sjednici održanoj 21. travnja 2011. godine donijela

UREDBU

O POSTUPANJU S VIŠKOM ISKOPA KOJI PREDSTAVLJA MINERALNU SIROVINU KOD IZVOĐENJA GRAĐEVINSKIH RADOVA

I. OPĆE ODREDBE

Članak 1.

Ovom Uredbom određuje se postupak, način utvrđivanja i prodaje, odnosno raspolaganja u druge svrhe mineralnim sirovinama iz viška iskopa nastalog prilikom građenja građevina koje se grade sukladno propisima o gradnji.

II. POJMOVI I DEFINICIJE

Članak 2.

Pojedini pojmovi u smislu ove Uredbe imaju sljedeće značenje:

Višak iskopa je materijal iz iskopa nastao prilikom građenja građevina sukladno propisima o gradnji, koji se prema projektnoj dokumentaciji ne ugrađuje u obuhvatu te građevine, a koji sukladno odredbama članka 64. stavka 2. Zakona o rudarstvu (u daljnjem tekstu: Zakon) predstavlja mineralnu sirovinu;

Jedinica lokalne samouprave je jedinica lokalne samouprave na čijem se području nalazi građevina;

Jedinica područne (regionalne) samouprave je jedinica područne (regionalne) samouprave, odnosno Grad Zagreb na čijem se području nalazi građevina;

Nadležno tijelo je tijelo nadležno za upravljanje državnom imovinom.

Pojmovi »građevina«, »građenje«, »investitor« i »izvedbeni projekt« uređeni su posebnim zakonom kojim se uređuje prostorno uređenje i gradnja.

III. OBVEZE INVESTITORA

Članak 3.

Investitor je dužan višak iskopa koji se ustanovi prilikom građenja građevine, staviti na raspolaganje Republici Hrvatskoj kao vlasniku i o tome obavijestiti nadležno tijelo, ministarstvo nadležno za rudarstvo, ministarstvo nadležno za financije, Državni inspektorat, jedinicu područne (regionalne) samouprave i jedinicu lokalne samouprave.

Obvezu iz stavka 1. ovoga članka nema investitor ako gradi:

– jednostavnu građevinu odnosno izvodi jednostavne radove čijem se građenju, odnosno izvođenju može pristupiti bez akta kojim se odobrava građenje prema posebnom propisu,

– zgradu građevinske (bruto) površine do 400 m2, odnosno zgradu namijenjene isključivo poljoprivrednoj djelatnosti građevinske (bruto) površine do 600 m2 za koju se prema posebnom propisu izdaje rješenje o uvjetima građenja,

– novu zgradu, odnosno rekonstruira postojeću, a za što nije odobreno građenje podzemne etaže,

– u slučaju neposredne opasnosti predviđene člankom 238. Zakona o prostornom uređenju i gradnji.

Članak 4.

Investitor građenja građevina koje se grade sukladno propisima o gradnji, dužan je uz obavijest o višku iskopa iz članka 3. ove Uredbe, dostaviti nadležnom tijelu i Državnom inspektoratu i sljedeće:

– preslik akta na temelju kojeg se gradi građevina,

– izvedbeni projekt prema kojem se obavlja iskop,

– dokaze o količini i kakvoći mineralne sirovine sukladno odredbi članka 64. stavka 2. Zakona,

– ponudu za otkup i cijenu ukoliko je investitor zainteresiran za otkup viška iskopa.

IV. OBVEZE JEDINICA PODRUČNE (REGIONALNE) SAMOUPRAVE I JEDINICA LOKALNE SAMOUPRAVE

Članak 5.

Jedinice područne (regionalne) samouprave dužne su uz suglasnost jedinica lokalne samouprave u roku 6 mjeseci od dana stupanja na snagu ove Uredbe odrediti lokacije za odlaganje viška iskopa.

U slučaju da jedinice područne (regionalne) samouprave u roku iz stavka 1. ovoga članka ne odrede lokacije za odlaganje viška iskopa, to su dužne učiniti jedinice lokalne samouprave do 31. prosinca 2011. godine.

V. POSTUPANJE S VIŠKOM ISKOPA KOD IZVOĐENJA GRAĐEVINSKIH RADOVA – NADLEŽNO TIJELO

Članak 6.

Ako Republika Hrvatska putem nadležnog tijela u roku 30 dana od obavijesti iz članka 4. ove Uredbe, iskaže namjeru da raspolaže sa mineralnim sirovinama iz članka 3. ove Uredbe, količine mineralnih sirovina stavljene na raspolaganje investitor mora ukloniti s gradilišta u skladu s planiranom dinamikom građenja na mjesto odlaganja viška iskopa iz članka 5. ove Uredbe.

Članak 7.

Vlada Republike Hrvatske, odnosno nadležno tijelo može odrediti svojom odlukom da se mineralna sirovina iz viška iskopa ugradi u objekte od državnog interesa i druge objekte od javnog interesa, bez provođenja javnog natječaja o raspolaganju s viškom iskopa.

U odluci iz stavka 1. ovoga članka moraju se navesti količine mineralne sirovine koje se nalaze u višku iskopa te obveze investitora, mjesto i rok preuzimanja, obveza vođenja točne evidencije preuzetih i ugrađenih količina mineralne sirovine i datume ovih radnji, te obveza izvještavanja nadležnog tijela svakih šest mjeseci, ukoliko radovi traju duže od ovog razdoblja. Po dovršetku radova investitor je dužan izraditi konačno izvješće, te predati ga nadležnom tijelu i Državnom inspektoratu.

Vlada Republike Hrvatske putem nadležnog tijela može mineralnu sirovinu iz viška iskopa prodati investitoru neposrednom pogodbom.

U slučaju da Vlada Republike ne odredi svojom odlukom raspolaganje mineralnom sirovinom iz viška iskopa bez provođenja postupka javnog natječaja, nadležno tijelo provest će postupak javnog natječaja za prodaju viška iskopa.

Članak 8.

Javni natječaj za prodaju mineralne sirovine iz viška iskopa mora se oglasit u sredstvima javnog priopćavanja koje odredi nadležno tijelo.

Članak 9.

Početnu prodajnu cijenu mineralne sirovine iz viška iskopa utvrđuje nadležno tijelo, prema prosječnoj tržnoj cijeni ovakve vrste mineralne sirovine, odnosno prema odluci Vlade Republike Hrvatske o cijenama mineralnih sirovina.

Članak 10.

Postupak provođenja javnog natječaja za prodaju mineralne sirovine iz viška iskopa, način određivanja najpovoljnije ponude, kao i ostale elemente bitne za provedbu postupka javnog natječaja određuje odlukom Vlada Republike Hrvatske.

Članak 11.

Omjer raspodjele prihoda od prodajne cijene mineralne sirovine iz viška iskopa utvrđuje se na način:

– 60% prihod je državnog proračuna Republike Hrvatske;

– 20% prihod je jedinica područne (regionalne) samouprave;

– 20% prihod je jedinica lokalne samouprave.

Prihod iz stavka 1. ovoga članka uplaćuje se u državni proračun Republike Hrvatske, a raspodjeljuje se prema navedenim omjerima.

Članak 12.

Nadzor nad uplatom prihoda od prodane mineralne sirovine iz viška iskopa utvrđenog postupkom iz članka 10. ove Uredbe provodi ministarstvo nadležno za financije.

Potvrdu o uplati prihoda od prodane mineralne sirovine iz viška iskopa nadležno tijelo dužno je dostaviti ministarstvu nadležnom za financije.

Ako kupac mineralne sirovine iz viška iskopa u ugovorenom roku ne plati prodajnu cijenu, nadležno tijelo obavijestit će o tome nadležno državno odvjetništvo, radi poduzimanja daljnjih pravnih radnji.

VI. POSTUPANJE S VIŠKOM ISKOPA KADA REPUBLIKA HRVATSKA ODLUČI DA NEĆE RASPOLAGATI S MINERALNIM SIROVINAMA STAVLJENIM JOJ NA RASPOLAGANJE

Članak 13.

Ako Republika Hrvatska putem nadležnog tijela u roku navedenom člankom 6. ove Uredbe, odluči da neće raspolagati s mineralnim sirovinama stavljenim joj na raspolaganje iz članka 3. ove Uredbe, o istome će donijeti odluku i obavijestiti investitora, jedinicu područne (regionalne) samouprave i jedinicu lokalne samouprave.

U slučaju iz stavka 1. ovoga članka, mineralnim sirovinama iz članka 3. ove Uredbe ima pravo raspolagati jedinica lokalne samouprave, pri čemu je u obvezi na odgovarajući način primijeniti članak 7. ove Uredbe.

Jedinica lokalne samouprave dužna je nadležnom tijelu i Državnom inspektoratu dostaviti izvješće o postupanju s mineralnim sirovinama iz članka 3. ove Uredbe u roku 6 mjeseci od kada je stekla pravo na raspolaganje mineralnom sirovinom.

Članak 14.

Do određivanja lokacija za odlaganje viška iskopa na način propisan člankom 5. ove Uredbe, jedinice područne (regionalne) samouprave dužne su u roku od 15 dana od dana zaprimanja obavijesti iz članka 3. ove Uredbe odrediti lokaciju za odlaganje viška iskopa i o istome izvijestiti nadležno tijelo i investitora.

Članak 15.

Ova Uredba stupa na snagu osmoga dana od dana objave u »Narodnim novinama«.

Klasa: 310-17/11-01/02

Urbroj: 5030116-11-1

Zagreb, 21. travnja 2011.

Predsjednica
Jadranka Kosor, dipl. iur., v. r.

Uredba, NN 109/2011-2148